Title: ประกาศกระทรวงการคลัง เรื่อง ผลการกู้เงินเพื่อชดเชยการขาดดุลงบประมาณโดยการออกตั๋วสัญญาใช้เงิน ในปีงบประมาณ พ.ศ. 2560 ครั้งที่ 1

ประกาศกระทรวงการคลัง

ประกาศกระทรวงการคลัง
เรื่อง
ผลการกู้เงินเพื่อชดเชยการขาดดุลงบประมาณโดยการออกตั๋วสัญญาใช้เงิน
ในปีงบประมาณ พ.ศ. ๒๕๖๐
ครั้งที่ ๑[๑]

เพื่อให้เป็นไปตามความในมาตรา
๑๖ วรรคหนึ่ง แห่งพระราชบัญญัติการบริหารหนี้สาธารณะ พ.ศ. ๒๕๔๘
กระทรวงการคลังขอประกาศให้ทราบโดยทั่วกันว่า

กระทรวงการคลังโดยความเห็นชอบของคณะรัฐมนตรี
อาศัยอำนาจตามความใน มาตรา ๗ มาตรา ๒๐ (๑) และมาตรา ๒๑
แห่งพระราชบัญญัติการบริหารหนี้สาธารณะ พ.ศ. ๒๕๔๘ และที่แก้ไขเพิ่มเติม (ฉบับที่
๒) พ.ศ. ๒๕๕๑ ได้ดำเนินการกู้เงินเพื่อชดเชยการขาดดุลงบประมาณ โดยการออกตั๋วสัญญาใช้เงิน
(PN) โดยวิธีการตกลงราคา โดยมีสาระสำคัญและเงื่อนไขของการกู้เงินดังนี้

๑.
 กระทรวงการคลังได้ดำเนินการกู้เงินเพื่อชดเชยการขาดดุลงบประมาณโดยวิธีการออกตั๋วสัญญาใช้เงิน อายุ ๓ ปี
ให้กับธนาคารออมสิน เป็นจำนวนเงิน ๔๐,๐๐๐ ล้านบาท
(สี่หมื่นล้านบาทถ้วน)

๒.
 เบิกเงินกู้ทั้งจำนวน ในวันที่ ๙
มกราคม ๒๕๖๐

๓.
 อายุเงินกู้ ๓ ปี นับตั้งแต่วันที่ ๙
มกราคม ๒๕๖๐ ครบกำหนดในวันที่ ๙ มกราคม ๒๕๖๓

๔.
 อัตราดอกเบี้ยเท่ากับอัตราดอกเบี้ยอ้างอิงระยะสั้นตลาดกรุงเทพ
ระยะ ๖ เดือน (BIBOR 6M) ที่ประกาศโดยธนาคารแห่งประเทศไทย เป็นฐานในการคำนวณอัตราดอกเบี้ยเงินกู้
บวกด้วยส่วนต่าง
(Spread) ร้อยละ ๐.๑๐๓๒๐ ต่อปี โดยปรับอัตราดอกเบี้ยทุกงวด ๖ เดือน
หากอัตราดอกเบี้ย BIBOR 6M มีการเปลี่ยนแปลง
โดยอัตราดอกเบี้ยงวดแรกจะใช้อัตราดอกเบี้ย BIBOR 6M ณ วันเบิกเงินกู้สำหรับการใช้อัตราดอกเบี้ย ในงวดต่อ ๆ ไป
จะใช้อัตราดอกเบี้ย BIBOR 6M ณ วันครบกำหนดชำระดอกเบี้ย เพื่อใช้คำนวณดอกเบี้ยในช่วงระยะเวลา ๖
เดือนถัดไป การคำนวณดอกเบี้ยใช้หลักเกณฑ์หนึ่งปีมี
๓๖๕ วัน แล้วนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
ชำระดอกเบี้ยงวดแรกในวันที่ ๙ กรกฎาคม ๒๕๖๐ และชำระดอกเบี้ยงวดสุดท้าย ในวันที่ ๙
มกราคม ๒๕๖๓

๕.  การชำระดอกเบี้ย
ตลอดเวลาที่สัญญายังมีอายุอยู่ให้แบ่งชำระดอกเบี้ยปีละสองงวด คือ วันที่ ๙ มกราคม และ ๙
กรกฎาคม ของทุกปี
สำหรับดอกเบี้ยงวดสุดท้ายจะชำระพร้อมต้นเงินกู้ตามตั๋วสัญญาใช้เงินในวันที่ไถ่ถอน
หากวันครบกำหนดชำระดอกเบี้ยตรงกับวันหยุดธนาคารแห่งประเทศไทย ก็ให้เลื่อนไปชำระในวันทำการถัดไป
โดยไม่นับวันหยุดธนาคารแห่งประเทศไทยดังกล่าวเข้ารวมเพื่อคำนวณดอกเบี้ยที่ถึงกำหนดชำระ
ยกเว้นการชำระหนี้งวดสุดท้ายให้คำนวณดอกเบี้ยจนถึงวันก่อนวันชำระหนี้

๖.
 การชำระคืนต้นเงินกู้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้  ทั้งนี้
กระทรวงการคลังจะแจ้งให้สถาบันการเงินทราบล่วงหน้าไม่น้อยกว่า ๒
วันทำการโดยกระทรวงการคลังจะชำระดอกเบี้ยคงค้างของหนี้เงินต้นที่ค้างชำระ
พร้อมกับการชำระเงินต้นก่อนกำหนดนั้น  ทั้งนี้
ดอกเบี้ยคงค้างให้คำนวณนับตั้งแต่วันที่กระทรวงการคลังชำระคืนดอกเบี้ยครั้งล่าสุดจนถึงวันก่อนวันที่กระทรวงการคลังชำระคืนเงินต้นก่อนกำหนด
โดยหากวันครบกำหนดชำระคืนต้นเงินกู้ตรงกับวันหยุดธนาคารแห่งประเทศไทยก็ให้เลื่อนไปชำระคืนในวันทำการถัดไป

๗.
 ไม่มีค่าธรรมเนียมและค่าใช้จ่ายใด ๆ

ประกาศ ณ วันที่ ๖
มกราคม พ.ศ. ๒๕๖๐
พชร  อนันตศิลป์
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง

พรวิภา/ปริยานุช/จัดทำ
๓๑ มกราคม ๒๕๖๐

ปริญสินีย์/ตรวจ
๑ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๐ ง/หน้า ๑๒/๒๗ มกราคม ๒๕๖๐